ขึ้นค่าจ้างขั้นต่ำกระทบผู้อยู่อาศัยอาคารชุด
โดย...เดชา กิตติวิทยานันท์
26 เม.ย. 2555

โดย...เดชา กิตติวิทยานันท์
ทนายคลายทุกข์ขอนำเสนอผลกระทบที่ไม่จบไม่สิ้น อันสืบเนื่องมาจากการขึ้นค่าจ้างขั้นต่ำของรัฐบาลยิ่งลักษณ์ ทำให้เกิดการเปลี่ยนแปลงทั้งทางดีและทางร้ายมากมายหลายประการ ดังนั้น ทนายคลายทุกข์ได้เขียนบทความเกี่ยวกับเรื่องค่าจ้างขั้นต่ำไปหลายครั้งแล้ว เนื่องจากมีผลกระทบในวงกว้าง จึงมีความจำเป็นต้องเขียนบทความเกี่ยวกับผลกระทบค่าจ้างขั้นต่ำต่อไป ซึ่งในวันนี้จะกล่าวถึงผลกระทบกับผู้ที่อยู่อาศัยในอาคารชุด แฟลต หรือคอนโดมิเนียม ว่าได้รับผลกระทบอะไรกันบ้างจากนโยบายขึ้นค่าจ้างขั้นต่ำของรัฐบาล โดยขอนำเสนอเป็นข้อๆ ดังนี้
นิติบุคคลขึ้นค่าส่วนกลาง จากตารางเมตรละ 10-20 บาท ปรับเป็น 20-30 บาท เพราะค่าจ้างขั้นต่ำ ทำให้นิติบุคคลต้องจ่ายค่าจ้างในการทำความสะอาดและในการดูแลมากขึ้น จึงจำเป็นจะต้องขึ้นค่าบริการในการดูแลทรัพย์ส่วนกลาง
ยกเลิกการจ้าง รปภ. และแม่บ้านที่ดูแลส่วนกลาง รปภ.ซึ่งเป็นแรงงานไร้ฝีมือ เมื่อมีต้นทุนสูงขึ้น นิติบุคคลก็จำเป็นต้องยกเลิก ปล่อยให้โจรผู้ร้ายเข้ามาดูแลความปลอดภัยของผู้อยู่อาศัยแทน ผู้อยู่อาศัยต้องดำเนินชีวิตแบบตัวใครตัวมัน ทุกคนต้องช่วยเหลือตัวเองในการป้องกันทรัพย์สิน
เลิกใช้ รปภ. ให้ใช้คีย์การ์ดแทน รปภ.ทางเข้าออกหมู่บ้านหรือคอนโดต้องใช้ค่าใช้จ่ายเดือนละเป็นแสนหรือหลายแสน เมื่อค่าจ้างสูงขึ้นนิติบุคคลก็ไม่มีเงินจ้าง จึงเปลี่ยนมาใช้คีย์การ์ดแทน ซึ่งเป็นการอำนวยความสะดวกให้กับคนร้ายในการที่จะเข้ามางัดบ้าน เพราะขนาดมี รปภ. คนร้ายยังงัดบ้านได้ ถ้าไม่มี รปภ. ก็จะทำให้คนร้ายทำงานได้สะดวกสบาย ไม่มีคนขัดขวาง ทุกบ้านอาจจะต้องพกปืนและหัดซ้อมยิงปืนกันไว้เพื่อป้องกันตัวเอง
ส่วนกลาง เช่น ฟิตเนส สวนสาธารณะ ให้ผู้อาศัยช่วยกันดูแล ผู้ที่อาศัยในคอนโดก็อาจต้องช่วยกันขัดสระน้ำ ทำความสะอาด ตัดหญ้ากันเอง ดีเหมือนกันนะครับ ผู้อยู่อาศัยจะได้มีกิจกรรมร่วมกันและรักกันมากขึ้น เท่ไปอีกแบบหนึ่ง หรือที่เรียกว่า เปลี่ยนวิกฤตให้เป็นโอกาส
สาธารณูปโภค เช่น ลิฟต์ ใช้บางตัว ไฟส่องสว่างภายในหมู่บ้านเปิดเป็นบางจุด การขึ้นลงอาคาร เมื่อมีการปิดลิฟต์บางตัวเพื่อเป็นการประหยัด ก็ดีไปอีกอย่างหนึ่ง ถ้ามองในแง่บวก จะทำให้ผู้อยู่อาศัยได้ออกกำลังกาย หลังเลิกงานหรือก่อนออกไปทำงาน ไฟส่องสว่างภายในคอนโดหรือทางเดิน เปิดเป็นบางจุด มองในแง่ดี ก็อาจจะกระตุ้นให้สาวๆ ที่ชอบแต่งตัวล่อแหลม แต่งกายมิดชิดขึ้น ลดคดีข่มขืนและคดีอนาจารลง ยุคนี้ต้องพยายามปลอบใจตนเองอยู่เสมอว่า การเปลี่ยนแปลงจะทำให้พวกเราดีขึ้น จะได้ไม่ต้องเครียดเพราะอากาศร้อน
ติดกล้องวงจรปิดแทน รปภ. คนดูแลความปลอดภัยที่เปลี่ยนมาใช้กล้องวงจรปิด มองโลกในแง่ดีก็ทำให้มีพยานหลักฐานชัดเจนว่า ใครเป็นคนร้ายขโมยของในคอนโด แต่ข้อเสียก็คือ ทำอะไรผู้ร้ายไม่ได้ เพราะได้แต่ดูตาปริบๆ เห็นคนขโมยทรัพย์สินของเราจากกล้องวงจรปิด แต่ไม่มี รปภ.ไล่ติดตามจับกุมคนร้าย
สิ่งต่างๆ ที่เกิดขึ้นหลังจากการขึ้นค่าจ้างขั้นต่ำ ก็มีผลทั้งผลดีและผลเสีย ผู้ที่อยู่อาศัยในคอนโดจะต้องร่วมมือร่วมใจกัน เพื่อช่วยเหลือตัวเองกันต่อไปนะครับ เพราะยุคนี้จะไปหวังพึ่งใครก็คงยาก จริงไหมครับท่าน
พระราชบัญญัติอาคารชุด พ.ศ. 2522
ทรัพย์ส่วนกลาง
มาตรา 15 ทรัพย์สินต่อไปนี้ให้ถือว่าเป็นทรัพย์ส่วนกลาง
(1) ที่ดินที่ตั้งอาคารชุด
(2) ที่ดินที่มีไว้เพื่อใช้หรือเพื่อประโยชน์ร่วมกัน
(3) โครงสร้าง และสิ่งก่อสร้างเพื่อความมั่นคงและเพื่อการป้องกันความเสียหายต่อตัวอาคารชุด
(4) อาคารหรือส่วนของอาคารและเครื่องอุปกรณ์ที่มีไว้เพื่อใช้หรือเพื่อประโยชน์ร่วมกัน
(5) เครื่องมือและเครื่องใช้ที่มีไว้เพื่อใช้หรือเพื่อประโยชน์ร่วมกัน
(6) สถานที่ที่มีไว้เพื่อบริการส่วนรวมแก่อาคารชุด
(7) ทรัพย์สินอื่นที่มีไว้เพื่อใช้หรือเพื่อประโยชน์ร่วมกัน
(8) สำนักงานของนิติบุคคลอาคารชุด
(9) อสังหาริมทรัพย์ที่ซื้อหรือได้มาตามมาตรา 48 (1)
(10) สิ่งก่อสร้างหรือระบบที่สร้างขึ้นเพื่อรักษาความปลอดภัยหรือสภาพแวดล้อมภายในอาคารชุด เช่น ระบบป้องกันอัคคีภัย การจัดแสงสว่าง การระบายอากาศ การปรับอากาศ การระบายน้ำ การบำบัดน้ำเสีย หรือการกำจัดขยะมูลฝอยและสิ่งปฏิกูล
(11) ทรัพย์สินที่ใช้เงินตามมาตรา 18 ในการดูแลรักษา
ค่าส่วนกลาง
มาตรา 18 เจ้าของร่วมต้องร่วมกันออกค่าภาษีอากรตามอัตราส่วนที่เจ้าของร่วมแต่ละคนมีกรรมสิทธิ์ในทรัพย์ส่วนกลางตามมาตรา 14
เจ้าของร่วมต้องร่วมกันออกค่าใช้จ่ายที่เกิดจากการให้บริการส่วนรวมและที่เกิดจากเครื่องมือ เครื่องใช้ ตลอดจนสิ่งอำนวยความสะดวกที่มีไว้เพื่อใช้หรือเพื่อประโยชน์ร่วมกัน และค่าใช้จ่ายที่เกิดจากการดูแลรักษาและการดำเนินการเกี่ยวกับทรัพย์ส่วนกลาง ตามอัตราส่วนที่เจ้าของร่วมแต่ละคนมีกรรมสิทธิ์ในทรัพย์ส่วนกลางตามมาตรา 14 หรือตามส่วนแห่งประโยชน์ที่มีต่อห้องชุด ทั้งนี้ ตามที่กำหนดในข้อบังคับ
ให้ผู้มีกรรมสิทธิ์ในที่ดินและอาคารตามมาตรา 6 เป็นเจ้าของร่วมในห้องชุดที่ยังไม่มีการโอนกรรมสิทธิ์ให้แก่บุคคลใดบุคคลหนึ่ง และต้องร่วมออกค่าใช้จ่ายตามวรรคหนึ่งและวรรคสองสำหรับห้องชุดดังกล่าวด้วย
อำนาจหน้าที่ของนิติบุคคล
มาตรา 33 นิติบุคคลอาคารชุดที่ได้จดทะเบียนตามมาตรา 31 ให้มีฐานะเป็นนิติบุคคล
นิติบุคคลอาคารชุดมีวัตถุประสงค์เพื่อจัดการ และดูแลรักษาทรัพย์ส่วนกลาง และให้มีอำนาจกระทำการใดๆ เพื่อประโยชน์ตามวัตถุประสงค์ดังกล่าว ทั้งนี้ ตามมติของเจ้าของร่วมภายใต้บังคับแห่งพระราชบัญญัตินี้